 (10) การควบคุมภายใน 

สรุปรายงานผลการตรวจสอบระบบการควบคุมภายใน

บริษัท ดีลอยท์ ทู้ช โธมัทสุ ไชยยศ จำกัด (บริษัทที่ปรึกษา)
ได้ดำเนินการตรวจสอบระบบการควบคุมภายในของ บริษัท ฟูรูกาวา เม็ททัล (ไทยแลนด์) จำกัด
(มหาชน) ในปี 2549 โดยแบ่งการตรวจสอบเป็น 3 ระยะ ครอบคลุม 8 หน่วยงาน ได้แก่
แผนกจัดซื้อ, แผนกวิศวกรรมการผลิต, แผนกบุคคล-เงินเดือน (สำนักงานใหญ่
และโรงงานสระบุรี) แผนกควบคุมคุณภาพ, แผนกผลิต, แผนกซ่อมบำรุง, แผนกบัญชีและการเงิน
และแผนกการตลาด

ตามที่บริษัทที่ปรึกษา
ได้รับมอบหมายจากบริษัทให้ดำเนินการตรวจสอบระบบการควบคุมภายในของฝ่ายงานข้างต้น
บริษัทที่ปรึกษาได้ดำเนินการตรวจสอบระบบควบคุมภายในว่า
การปฏิบัติงานเป็นไปตามระเบียบข้อบังคับที่ผู้บริหารกำหนดขึ้นหรือไม่
โดยมุ่งให้การตรวจสอบครอบคลุมประเด็นต่าง ๆ ในเบื้องต้นดังนี้ :

-   ความถูกต้องและสมบูรณ์ของข้อมูลทางการเงิน

-   การปฏิบัติตามนโยบายแผนงานและกฎข้อบังคับของทางบริษัท

-   การใช้ทรัพย์สินเพื่อให้เกิดประโยชน์สูงสุด

-   การบรรลุวัตถุประสงค์และเป้าหมายของการดำเนินงาน

ในการปฏิบัติงาน บริษัทที่ปรึกษาได้มีการอ้างถึงแนวทางการปฏิบัติงานที่ดี (Best Practices)
เพื่อช่วยผู้บริหารในการพัฒนานโยบายและขั้นตอนการปฏิบัติ
โดยเรียนสัมภาษณ์กับพนักงานในแต่ละแผนกของบริษัทเพื่อพิจารณาและสอบทานการดำเนินงาน
รวมถึงตรวจสอบเอกสารที่เกี่ยวข้อง
โดยดำเนินการสุ่มตัวอย่างเพื่อตรวจสอบรายการในช่วงระหว่างเดือนมกราคม 2549
ถึงเดือนธันวาคม 2549 เพื่อทดสอบความถูกต้องของระบบการควบคุมภายในที่สำคัญ

จากการตรวจสอบระบบการควบคุมภายในของแผนกและฝ่ายที่เกี่ยวข้องของบริษัทในปี 2549
บริษัทที่ปรึกษาพบว่ามีประเด็นซึ่งบริษัทควรพิจารณาแก้ไขปรับปรุง จำนวนทั้งสิ้น 29 ประเด็น
ซึ่งประกอบไปด้วย :

-   ประเด็นที่จัดว่ามีระดับความเสี่ยงสูง 4 ประเด็น

-   ประเด็นที่จัดว่ามีระดับความเสี่ยงปานกลาง 13 ประเด็น และ

-   ประเด็นที่จัดว่ามีระดับความเสี่ยงต่ำ 12 ประเด็น

ซึ่งบริษัทได้พิจารณาแก้ไขปรับปรุงโดยผู้บริหารเห็นชอบในคำแนะนำทั้งหมดได้ นอกจากนี้
จากผลการตรวจสอบในปี 2548 ของแผนกบุคคล (โรงงานสระบุรี), แผนกซ่อมบำรุง, แผนกผลิต,
แผนกการตลาด, แผนกบัญชีและการเงิน
พบว่าบริษัทได้ดำเนินการปรับปรุงแก้ไขตามคำแนะนำของบริษัทที่ปรึกษาอย่างเหมาะสมแล้ว 9
ประเด็น จาก 17 ประเด็น และอยู่ในระหว่างดำเนินการแก้ไข 8 ประเด็น
ซึ่งบริษัทที่ปรึกษาจะดำเนินการติดตามผลการตรวจสอบของประเด็นที่ตรวจพบในปี 2550 นี้
และจากรายงานผลการตรวจสอบระบบควบคุมภายใน มีความเห็นว่า
บริษัทมีระบบการควบคุมภายในที่เพียงพอและเหมาะสมในการป้องกันและควบคุมทรัพย์สินของบริษัทที่อาจเกิดความเสียหายจากกระบวนการปฏิบัติงานของบริษัท

สรุปรายงานจากคณะกรรมการตรวจสอบ

คณะกรรมการ บริษัท ฟูรูกาวา เม็ททัล (ไทยแลนด์) จำกัด (มหาชน)
จัดตั้งคณะกรรมการตรวจสอบและมอบหมายให้คณะกรรมการตรวจสอบปฏิบัติหน้าที่ตามข้อกำหนดซึ่งประกอบด้วยกรรมการที่เป็นอิสระของบริษัท
จำนวน 3 ท่าน ดังมีรายนามต่อไปนี้ :

  1. นายโกวิทย์ โปษยานนท์ ประธานกรรมการตรวจสอบ

  2. นายวิบูลย์ อังสนันท์ กรรมการตรวจสอบ

  3. นายฮิโรชิ ยามาโมโตะ กรรมการตรวจสอบ

เจ้าหน้าที่ของบริษัท ซึ่งเข้าร่วมในการประชุมของคณะกรรมการได้แก่ :

  นายทัตซูโอะ นิชิโกริ กรรมการผู้จัดการ

  นายโยชิฮิโกะ อิเคดะ ผู้จัดการโรงงาน

  นายโทมิโอะ มินามิ ที่ปรึกษาอาวุโส

  นางสาวชนินันท์ กรคณิตนันท์ ผู้จัดการทั่วไป ฝ่ายบริหาร

  นายอิซาโอะ อูอิกิ ผู้จัดการทั่วไป ฝ่ายบัญชีและการเงิน

  โดยมีนางนิตยา อัศวะวิสิทธิ์ชัย เป็นเลขานุการคณะกรรมการตรวจสอบ

คณะกรรมการตรวจสอบ ได้ปฏิบัติหน้าที่ในรอบปี 2549
ตามขอบเขตความรับผิดชอบที่ได้รับมอบหมายจากคณะกรรมการบริษัทฯ ได้แก่
การกำกับดูแลตามข้อบังคับว่าด้วยคณะกรรมการตรวจสอบ
รวมทั้งการปฏิบัติตามหลักการกำกับดูแลกิจการที่ดีของตลาดหลักทรัพย์แห่งประเทศไทย
โดยมีการประชุมรวม 4 ครั้ง
พร้อมทั้งได้มีการรายงานผลการประชุมของคณะกรรมการตรวจสอบต่อคณะกรรมการบริษัทฯ
ทราบทุกครั้งที่มีการประชุม สรุปสาระสำคัญได้ดังนี้ :

1. การกำกับดูแลและสอบทานงบการเงินรายไตรมาสและงบการเงินประจำปี 2549

-   ได้กำกับดูแลและสอบทานให้การจัดทำงบการเงินถูกต้อง ครบถ้วน ทันเวลา
    และเปิดเผยข้อมูลในงบการเงินให้เพียงพอและสอดคล้องตามมาตรฐานการบัญชีที่กำหนด
    และประกาศของคณะกรรมการกำกับหลักทรัพย์และตลาดหลักทรัพย์ (สำนักงาน ก.ล.ต.)
    และตลาดหลักทรัพย์แห่งประเทศไทย

2. การกำกับดูแลการบริหารความเสี่ยง

-   ได้ทบทวนแนวทางการบริหารความเสี่ยงของบริษัท
    ตลอดจนได้ติดตามผลการบริหารความเสี่ยงเป็นประจำทุกรายไตรมาส
    ความเสี่ยงยังอยู่ในระดับที่ยอมรับได้ ในปี 2549 มีความเสี่ยงที่สำคัญ ได้แก่
    การแข่งขันทางด้านราคาของสินค้า และความผันผวนของต้นทุนวัตถุดิบที่นำเข้าจากต่างประเทศ

3. การกำกับดูแลงานตรวจสอบระบบการควบคุมภายใน

-   ได้กำกับดูแล สอบทาน
    และให้ความเห็นในการปฏิบัติงานตรวจสอบระบบการควบคุมภายในตามแผนงานที่ได้รับอนุมัติแล้วทุกไตรมาส
    ผลการตรวจสอบเป็นการปรับปรุงงานด้านการบริหารให้มีประสิทธิภาพเพิ่มขึ้น
    กำหนดให้มีการติดตามผลการแก้ไขปัญหาตามกำหนดเวลา
    ซึ่งฝ่ายบริหารได้ดำเนินการแก้ไขแล้ว

4. การพิจารณาเสนอแต่งตั้งผู้สอบบัญชี

-   คณะกรรมการตรวจสอบได้พิจารณาแล้วเห็นว่า ผู้สอบบัญชีของบริษัทในปี 2549
    ได้ปฏิบัติตามมาตรฐานการสอบบัญชีเป็นที่พอใจ และให้ความเห็นที่เป็นประโยชน์ต่อบริษัท
    รวมทั้งมีคุณสมบัติถูกต้องตามประกาศเกี่ยวกับผู้สอบบัญชีของตลาดหลักทรัพย์แห่งประเทศไทย
    และได้มีมติให้ความเห็นชอบเสนอคณะกรรมการบริษัทฯ พิจารณาเพื่อขออนุมัติต่อที่ประชุมผู้ถือหุ้น
    แต่งตั้งนางสาวบุญศรี โชติไพบูลย์พันธุ์ ผู้สอบบัญชีรับอนุญาตเลขที่ 3756 หรือนางสาวกัลยารัตน์
    ชัยวรพงศา ผู้สอบบัญชีรับอนุญาตเลขที่ 3460 แห่ง บริษัท เคพีเอ็มจี ภูมิไชย สอบบัญชี จำกัด
    เป็นผู้สอบบัญชีของบริษัทฯ ประจำปี 2550

5. เข้าร่วมประชุมผู้ถือหุ้นสามัญประจำปี 2549 เพื่อชี้แจงในเรื่องที่เกี่ยวกับคณะกรรมการตรวจสอบ

6. เสนอแนะต่อคณะกรรมการบริษัท
ในการส่งเสริมการกำกับดูแลกิจการที่ดีให้สอดคล้องกับแนวทางของตลาดหลักทรัพย์แห่งประเทศไทย

7. ให้ความเห็นเกี่ยวกับการปฏิบัติตามกฎหมายและกฎระเบียบต่าง ๆ ที่เกี่ยวข้อง
ตลอดจนข้อกำหนดของตลาดหลักทรัพย์แห่งประเทศไทย

โดยสรุปคณะกรรมการตรวจสอบเห็นว่า บริษัทได้ปฏิบัติตามนโนบายการกำกับดูแลกิจการที่ดีเป็นสำคัญ
มีการติดตาม
และประเมินผลตามแผนปฏิบัติการที่ได้กำหนดไว้ส่งผลให้ระบบการควบคุมภายในของบริษัทมีประสิทธิภาพเพียงพอ
ไม่มีข้อบกพร่องที่เป็นสาระสำคัญ
สำหรับรายการที่เกี่ยวโยงเป็นรายการทางการค้าที่เป็นธุรกิจปกติทั่วไปอย่างสมเหตุสมผล ทั้งนี้
การจัดทำงบการเงินประจำปีสิ้นสุด ณ วันที่ 31 ธันวาคม 2549 เป็นไปอย่างถูกต้อง
มีการเปิดเผยข้อมูลอย่างเพียงพอและสอดคล้องกับมาตรฐานการบัญชีไม่มีเหตุการณ์ที่แสดงให้เห็นถึงปัญหาหรือรายการที่มีผลกระทบทางการเงินที่เป็นสาระสำคัญแต่อย่างใด